Okresná prokuratúra Pezinok 
Šenkvická cesta 5, 902 01 Pezinok

Sp. zn. : 3 Pv 269/12/1107	Pezinok, 22.11.2012
EEČ : 2-14-108-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátorka Okresnej prokuratúry Pezinok
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 8. 7. 2011 v čase od 22,50 hod. do 23,45 hod. v obci XXXXX, XXXXX. č. XXXXX, fyzicky napadol poškodenú XXXXX, narodenú 24. 10. 1993, trvale bytom XXXXX, XXXXX ul. č. XXXXX a to tak, že keď chránila pred fyzickým útokom svoju matku, ťahal ju za vlasy a opakovane ju fackal po tvári, čím jej spôsobil zranenie ucha - pretrhnutie bubienka ucha vyžadujúce lekárske ošetrenie s dobou liečenia 14 dní,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
    Poverený príslušník PZ OR PZ Senec,  Obvodného oddelenia PZ XXXXX uznesením č. ORP-XXXXX z 15. mája 2012 vzniesol XXXXX obvinenie pre prečin ublíženia na zdraví podľa § 156 ods. 1, ods. 2 písm. a/  Tr. zák. na vyššie uvedenom skutkovom základe.

    Poverený príslušník PZ  po skončení  vyšetrovania dňa  21. 9. 2012 predložil vyšetrovací spis s návrhom na podmienečné zastavenie trestného stíhania podľa § 216 ods. 1 Tr. por., s ktorým som sa po jeho preskúmaní stotožnila.

          Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne

b/  nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a

c/  vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
					
     Obvinený  je trestne stíhaný  pre prečin ublíženia na zdraví podľa § 156 ods. 1, ods. 2 písm. a/ Tr. zák.,   pri ktorom je trestná sadzba odňatia slobody jeden až tri roky,    teda zákonom stanovená horná hranica trestu odňatia slobody pri tomto trestnom čine neprevyšuje päť rokov.
		
     Zo zadovážených dôkazov je obvinený okrem vlastného priznania usvedčovaný   výpoveďou poškodenej XXXXX a svedkyne XXXXX a tiež závermi znaleckého posudku  XXXXX, CSc.    

    Obvinený XXXXX sa k trestnej činnosti priznal a svoje konanie oľutoval.  Obvinený má v registri trestov dva záznamy - z roku 1987 a 1993 za menej závažnú trestnú činnosť a hľadí sa na neho ako keby nebol odsúdený, v registri priestupkov Ministerstva vnútra SR má len jeden priestupok z roku 2011 na úseku dopravy.  

     Vyhodnotením vyššie uvedených skutočností možno konštatovať, že u obvineného XXXXX  boli splnené všetky zákonné podmienky pre podmienečné zastavenie trestného stíhania. Ku spáchaniu trestného činu sa priznal, pričom správy a posudky týkajúce sa jeho  osoby sú pozitívne.

     V súlade s § 216 ods. 2 Tr. por. som mu  pri zákonom stanovenom rozpätí jeden rok až päť rokov  určila skúšobnú dobu v trvaní jeden rok, ktorá zabezpečí jeho monitorovanie v primeranej dobe zodpovedajúcej charakteru  trestnej činnosti a osobe obvineného.

     V zmysle § 217 ods. 1 Tr. por. ak obvinený  v priebehu skúšobnej doby povedie  riadny život, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. 
					 
      S poukazom na vyššie uvedené som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alena Kečkéšová
prokurátorka